Inenting begin vir gevangenes, DKD-lede in VS, N-Kaap | Netwerk24
Deur Marietjie Gericke 21 Julie 2021 21:57
Montseng Tsiu, LUR vir gesondheid in die Vrystaat. Foto: Argief
Die inentingsprogram vir die departement van korrektiewe dienste (DKD) se personeel en gevangenes in die Vrystaat en die Noord-Kaap is Woensdag by die Grootvlei-gevangenis buite Bloemfontein bekend gestel.
Montseng Tsiu, Vrystaatse LUR vir gesondheid, het die personeel en gevangenes op die geleentheid aangemoedig om van die geleentheid gebruik te maak en ingeënt te word, omdat dit die enigste manier is waarop kudde-immuniteit bereik kan word en die virussiekte verslaan sal word.
"Ek het self die entstof geneem en was nog vir geen oomblik spyt daaroor nie," sê sy.
Sy sê dat Suid-Afrika en die res van die wêreld steeds vasgevang is in die greep van die dodelike koronavirus wat verwoesting in gemeenskappe saai en wat die wêreld verander van dit waaraan 'n mens gewoond was.
"Stygende getalle infeksies en die koms van die derde vlaag met nuwe variante wys eenvoudig dat daar nog 'n lang stryd teen die pandemie voorlê."
Sy sê nie-farmaseutiese maatreëls soos om hande te was, sosiale distansiëring te handhaaf, maskers te dra en sover moontlik tuis te bly, is steeds die beste maniere om 'n mate van beskerming te kry.
"Maar dit is eenvoudig nie genoeg nie en meer beskerming deur middel van die entstof is nodig teen die virus wat vinnig muteer."
Subashini Moodley, streekskommissaris van die departement van korrektiewe dienste in die Vrystaat en Noord-Kaap. Foto: Argief
Sy sê die amptenare van die DKD in die Vrystaat en die Noord-Kaap het soos die res van die bevolking ook siek geword. Tot 20 Julie is 1 349 personeellede in dié twee provinsies positief vir die virus getoets, waarvan 1 247 herstel het en 26 dood is. Daar is tans 76 aktiewe gevalle.
In die Vrystaat was daar 970 positiewe gevalle onder die personeel, 898 het herstel, 16 is dood en daar is nou 56 aktiewe gevalle.
Tsiu sê die doelwit is dat 67% van die personeel teen 30 September ingeënt sal wees.
Sy sê dit is teen dié agtergrond dat gevangenes ook van Woensdag af ingeënt sal word.
Daar was tot 20 Julie 387 gevangenes wat positief getoets is, waarvan 364 herstel het, sewe dood is en 16 nog siek is.
• Subashini Moodley, streekskommissaris van DKD, sê daar is 5 023 gevangenes in aanhouding in die Grootvlei-bestuursgebied en in die Mangaung Korrektiewe Sentrum. Sy sê om kudde-immuniteit te bereik moet 90% van alle gevangenes teen 7 Augustus ingeënt wees.